Det norske forsvarets utskifting av AG-3

Det norske forsvarets utskifting av AG-3 fant sted etter at Forsvaret fra midten av 1990-årene jobbet med å bytte ut AG-3 med et mer moderne automatgevær. Etter at prosessen hadde vart i elleve år, med svært sterke og forskjellige meninger innad i Forsvaret, falt valget til slutt på Heckler & Koch HK416.

AG-3

I 1960 startet utprøvingen av kandidater for ny enhetsrifle til Forsvaret. Blant annet AR-10, Beretta BM-59, FN FAL og SIG 510 var aktuelle.  Det var av økonomiske og politiske årsaker at G3 tilslutt ble approbert i 1966, da under navnet AG-3. Kongsberg Våpenfabrikk hadde allerede startet forberedelse for produksjon av deler til 100 000 G3-rifler for den vesttyske hæren, Bundeswehr, som en del av en gjenkjøpsavtale. Hanevik mener at det allerede var blitt tatt for gitt at Norge skulle velge G3 da denne avtalen ble undertegnet. 
Under en avtale med Heckler & Koch produserte daværende Kongsberg Våpenfabrikk (nå Kongsberg Defence & Aerospace) våpnene på lisens. Totalt 253 497 våpen ble levert Forsvaret fra februar 1967 til november 1974. De pressede delene – låskasse, avtrekkerhus og en del av kolben – ble levert fra daværende Vest-Tyskland.
Den norske versjonen av G3 har noen forskjeller fra den tyske originalen: Kolben er 2 cm lenger, sluttstykkebæreren har frest ut et serratert tommelfingergrep for å forenkle fremføring av sluttstykkebæreren ved ufullstendig ladegrep og ladearmen og bajonettfestet har litt annerledes utførelse. Man kan se at det er et norskprodusert våpen gjennom Kongsberg-symbolet (en K med krone) slått inn forskjellige steder. Riksvåpenet er slått inn på glidekassen sammen med produksjons- måned/år, samt serienummer.

Tidsforløp

Man ønsket opprinnelig å få et vedtak på utskiftning av AG-3 i 2004, men man valgte å utsette prosessen noe.  Aktuelle kandidater på dette tidspunktet var C8, G36 og F2000.
13. oktober 2005 meldte Forsvarsnett at Forsvaret i tillegg har valgt å oppgradere AG-3 samtidig som nye våpen kjøpes inn, men dette avstedkom protester innad i Forsvaret og ble en periode avlyst. Oppgraderingen skulle gå på nye siktemidler, ny type innskyvbar kolbe og R.I.S Forskjefte.
I 2006 testet skyttere fra alle forsvarsgrenene både kandidatvåpen og oppgradert AG-3.  På dette tidspunktet var SIG SG 551 også en kandidat.
I april 2007 undertegnet Forsvaret kontrakt med Heckler & Koch om leveranse av 8200 stk Heckler & Koch HK416 til en verdi av cirka 100 millioner kroner. HK416 hadde tidligere blitt utelukket på grunn av høy pris, men igjen aktuell etter at produksjonsvolumet ble større og prisen lavere enn tidligere. I tillegg har Forsvaret tegnet avtale med svenske Aimpoint om siktemidler til en verdi av ca. 50 millioner kroner
Våpnene er levert til Hæren, Sjøforsvaret, Luftforsvaret og innsatsstyrkene i Heimevernet. I 2014 var man i gang med å fase ut AG-3 i HVs områdestruktur (HVs tidl. F-styrker og O-styrker), noe som medfører at Forsvaret kvitter seg helt med AG-3 til fordel for HK416.
I 2007 ble også 100 000 AG-3 vurdert, og rundt 2 500 av disse ble oppgradert med Picatinny-skinne, innskyvbar kolbe og nytt forskjefte.  Prosjektet het «Attraktive våpen og ammunisjon», og det oppgraderte våpenet ble hetende AG-3F2.  Det er ennå ikke bestemt hvilke avdelinger som skal bruke det oppgraderte geværet.